L'ICEC organitza una sessió al Sónar per fer visible la música avançada i experimental feta a Catalunya a la premsa internacional.
Més de 20 artistes catalans actuaran a la 26a edició del Sónar, i més de 30 activitats del Sónar+D comptaran amb representació d'institucions, empreses i experts catalans del sector de les tecnologies creatives.
El festival de referència per als amants de la música electrònica i la creació digital, el Sónar, arriba a Barcelona del 18 al 20 de juliol.
Un total de 21 artistes catalans actuaran als múltiples escenaris d'aquesta 26a edició.
La programació incorpora un ampli ventall de propostes que s'inscriuen dins de les corrents globals més interessants del moment.
Tots ells tenen en l'aparador del Sónar una oportunitat única per donar a conèixer la seva música tant al públic local com internacional, i tots es poden escoltar a través de la llista de reproducció a Spotify " Sónar 2019 ".
Sónar by Day 2019 comptarà amb les actuacions de Aleesha, Alvva, Bad Gyal, Berlinist presents Gris Game Live, Cecilio G, Cosmic D'Alessandro, Desert + Desilence, Hamill Industries & Shelly: Audible Spectrums, Karcelen, La Diabla, Lil Moss & Friends, Macromassa, MANS O, Ouchhh + Za!: Superstrings, Shelly, Titi Calor i Ylia.
Les propostes musicals catalanes incloses a la programació del Sónar mostren com l'escena experimental a Catalunya està consolidada i plenament integrada en els principals corrents internacionals contemporanis.
L'àmplia oferta de clubs i festivals, tant a Barcelona com al conjunt del país, fan que la importació i exportació d'influències i energies d'escenes d'altres llocs es produeixi de forma orgànica i fluïda.
Per segona vegada, l'Institut Català de les Empreses Culturals (ICEC) col·labora amb el Sónar amb una activitat sota la marca d'internacionalització, Catalan Arts – Music.
La sessió s'adreça exclusivament als periodistes internacionals acreditats al Sónar amb l'objectiu d'oferir una introducció de l'escena catalana i presentar les últimes novetats en el terreny de la música electrònica feta a Catalunya de la mà de Javier Blánquez, periodista i professor d'història de la música moderna.
Per oferir una difusió més àmplia de tota la participació catalana, l'ICEC ha editat també un flyer que s'inclourà dins de la bossa oficial que rebran tots els professionals acreditats.
Amb aquestes accions, l'ICEC vol ajudar els agents i empreses catalanes a ser també visibles en el circuit global.
Àmplia participació catalana del sector de les tecnologies creatives al Sónar+D 2019
El Sónar+D 2019, el congrés internacional de creativitat i tecnologia que es du a terme en paral·lel al festival del 17 al 20 de juliol i que compta amb el suport de l'ICEC, també inclou una àmplia participació catalana.
Més de 30 activitats del programa –conferències, tallers, AV Experiences, SonarHub i Sónar Startups– comptaran amb la representació d'institucions, empreses i experts catalans, i reflecteixen el pes que Catalunya té actualment dins el sector de les tecnologies creatives.
Dins la programació de conferències hi trobarem xerrades per part de: Óscar Romagosa de CANADA ( CANADA's Secret Vault ); Joana Hurtado de la Fàbrica de Creació Fabra i Coats ( Collide International ); Artur García-Saez del Barcelona Supercomputing Center ( Creativity in the Age of Quantum Computing ); Alba G. Corral ( Creative Technologies Café ); Ikram Bouloum ( La música més enllà del bolo ); Conrad Roset, Adrián Cuevas i Roger Mendoza de Nomada Studio ( Les noves fronteres de la computació espacial ); Carme Torras, Ramón López de Mántaras, Maite López Sánchez, Pilar Dellunde, Albert Florensa de la UPC ( Estem sembrant la por a la intel·ligència artificial? ); i Perfecto Herrera de MTG i UPF's Music Technology Group ( 25 anys d'investigació en tecnologia musical a Barcelona ).
També hi impartiran tallers Salva Rey, Míster Furia de The Pinker Tones ( 100 anys de Theremin ); Oriol Tarragó ( Audioitzar: crear el so que imaginem ); Alex Antolino i Adrià Cruz de Typeform ( Dissenyant experiències innovadores per a compartir la història de la teva marca ); Elisabet Matoses i Cristina Noguer de She Stem ( Scent and Technology ); Anna Díaz i Pablo Barquín de Hamill Industries ( Làser generatiu a través del so ); i Alba Barneda de CANADA (Anatomy of a Music Video).
Dins de la programació del SonarHub hi participaran l'Ajuntament de Barcelona amb Daniel Pistarch i Matías Aalbers ( El paisatge musical de Sant Andreu ), Pere Faura (presentant Incurables ), Rosa Arias ( Science for Change ), Barcelona Supercomputing Center, BAU, BMAT, BroomX, CANADA, ESCAC, IED BCN, Maker Faire Barcelona i Nueveojos.
A més a més, hi haurà AV Experiences de la mà d'Alba G. Corral ( End(O) ), Desigual ( Onionlab ) i Sergio Caballero ( SonarSpoiler ).
StartupHub és el programa de Sonar+D adreçat a les startups, inversors, mentors i empreses del sector de tecnologies creatives que posa el focus en el desenvolupament empresarial i la connexió amb actors estratègics del món dels negocis.
Algunes d'aquestes empreses compten ja amb un finançament de l'ICEC en forma de préstec participatiu.
Amb el Sónar i el Sónar+D l'ICEC comparteix l'interès per ser al capdavant de l'avantguarda tecnològica, donant suport a les empreses que hi treballen.
Més informació: Blog de Cultura digital